ওয়েব ডেস্ক : রাজ্যসভা নির্বাচনে বাম প্রার্থী বিকাশরঞ্জন ভট্টাচার্যের মনোনয়ন ঘিরে জটিলতা অব্যাহত। মনোনয়ন বাতিলের সম্ভাবনা। বিধানসভায় চলছে স্ক্রুটিনি। স্ক্রুটিনির পর পরবর্তী পদক্ষেপ ঠিক করবে বামেরা। সব প্রার্থীদেরই মনোনয়ন পত্রের স্ক্রুটিনি করা হবে আজ। বিধানসভায় হাজির থাকছে নির্বাচন কমিশনের পুরো টিম। বিকাশরঞ্জন ভট্টাচার্যের মনোনয়ন বাতিল হবে কিনা তাও স্পষ্ট হয়ে যাবে। তাঁর বিরুদ্ধে অভিযোগ, অতিরিক্ত হলফনামা-সহ যাবতীয় নথি তিনি নির্দিষ্ট সময়ের পরে জমা দেন। রাতেই সুজন চক্রবর্তী, রবীন দেব-দের ডেকে রিটার্নিং অফিসার জানিয়ে দেন, সময়ের পর জমা পড়ায় বিকাশরঞ্জন ভট্টাচার্যের অতিরিক্ত হলফনামা গ্রহণ করা হচ্ছে না। দুপক্ষের কথাবার্তার ভিডিও রেকর্ডিংও করে রাখা হয়। এই অবস্থায় আজ স্ক্রুটিনিতে বিষয়টি উঠেছে। বামেদের তরফেও পাল্টা যুক্তি পেশ করা হচ্ছে। এরপরও  মনোনয়ন বাতিল হলে, আইনি পদক্ষেপের ভাবনাচিন্তা করা হচ্ছে।